Document ID: 32008R1023

ΚΑΝΟΝΙΣΜΌΣ (ΕΚ) αριθ. 1023/2008 ΤΗΣ ΕΠΙΤΡΟΠΉΣ
της 17ης Οκτωβρίου 2008
για την τροποποίηση του κανονισμού (ΕΚ) αριθ. 2076/2005 όσον αφορά την παράταση της μεταβατικής περιόδου που χορηγείται σε υπεύθυνους επιχειρήσεων τροφίμων οι οποίοι εισάγουν ιχθυέλαιο που προορίζεται για κατανάλωση από τον άνθρωπο
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 9,
τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 16,
Εκτιμώντας τα ακόλουθα:
(1)
Ο κανονισμός (ΕΚ) αριθ. 853/2004 θεσπίζει ειδικούς κανόνες για τους υπευθύνους επιχειρήσεων τροφίμων όσον αφορά την υγιεινή των τροφίμων ζωικής προέλευσης. Στον εν λόγω κανονισμό προβλέπεται ότι οι υπεύθυνοι επιχειρήσεων τροφίμων οι οποίοι παράγουν ιχθυέλαιο που προορίζεται για κατανάλωση από τον άνθρωπο πρέπει να συμμορφώνονται με τις σχετικές διατάξεις του παραρτήματος ΙΙΙ του ίδιου κανονισμού.
(2)
Ο κανονισμός (ΕΚ) αριθ. 854/2004 θεσπίζει συγκεκριμένους κανόνες για την οργάνωση των επίσημων ελέγχων στα προϊόντα ζωικής προέλευσης. Εφαρμόζεται μόνον σε δραστηριότητες και πρόσωπα στα οποία εφαρμόζεται ο κανονισμός (ΕΚ) αριθ. 853/2004.
(3)
Στο άρθρο 7 παράγραφος 3 του κανονισμού (ΕΚ) αριθ. 2076/2005 της Επιτροπής, της 5ης Δεκεμβρίου 2005, για τη θέσπιση μεταβατικών διατάξεων σχετικά με την εφαρμογή των κανονισμών (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου και για την τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (3), προβλέπεται παρέκκλιση από τις απαιτήσεις για το ιχθυέλαιο που προορίζεται για κατανάλωση από τον άνθρωπο οι οποίες καθορίζονται στο τμήμα VIII του παραρτήματος III του κανονισμού (ΕΚ) αριθ. 853/2004 για τους υπεύθυνους επιχειρήσεων τροφίμων έτσι ώστε να εξακολουθήσουν να εισάγουν, έως τις 31 Οκτωβρίου 2008, ιχθυέλαιο από επιχειρήσεις τρίτων χωρών οι οποίες εγκρίθηκαν για το σκοπό αυτόν πριν από την ημερομηνία έναρξης ισχύος του κανονισμού (ΕΚ) αριθ. 1664/2006 της Επιτροπής (4).
(4)
Επιπλέον, στο άρθρο 7 παράγραφος 4 στοιχείο β) του κανονισμού (ΕΚ) αριθ. 2076/2005 προβλέπεται παρέκκλιση από το παράρτημα VI του κανονισμού (ΕΚ) αριθ. 2074/2005 της Επιτροπής, της 5ης Δεκεμβρίου 2005, για θέσπιση μέτρων εφαρμογής για ορισμένα προϊόντα βάσει του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου και για την οργάνωση επίσημων ελέγχων βάσει των κανονισμών (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου και (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, για την παρέκκλιση από τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου και για την τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (5), για ιχθυέλαιο για το οποίο έχει εκδοθεί πιστοποιητικό σύμφωνα με τους ισχύοντες εθνικούς κανόνες πριν από την ημερομηνία έναρξης ισχύος του κανονισμού (ΕΚ) αριθ. 2074/2005, δεόντως συμπληρωμένο και υπογεγραμμένο πριν από τις 31 Οκτωβρίου 2008, και το οποίο μπορεί να εισαχθεί στην Κοινότητα έως τις 31 Δεκεμβρίου 2008.
(5)
Οι απαιτήσεις για την παραγωγή ιχθυελαίου για κατανάλωση από τον άνθρωπο που ορίζονται στον κανονισμό (ΕΚ) αριθ. 853/2004 τροποποιήθηκαν με τον κανονισμό (ΕΚ) αριθ. 1020/2008 της Επιτροπής (6) για να επιλυθούν οι πρακτικές δυσκολίες που αντιμετώπιζαν ορισμένες τρίτες χώρες όσον αφορά την προσαρμογή των όρων μεταποίησης που ισχύουν στις εγκαταστάσεις παραγωγής ιχθυελαίου.
(6)
Για να αποφευχθούν περιττές διαταραχές των εμπορικών συναλλαγών ως συνέπεια των διοικητικών διαδικασιών έγκρισης και καταχώρισης των εγκαταστάσεων που διέπονται από τους τροποποιημένους κανόνες, είναι σκόπιμο να παραταθεί η παρέκκλιση που προβλέπεται στο άρθρο 7 παράγραφος 3 του κανονισμού (ΕΚ) αριθ. 2076/2005 έως τις 30 Απριλίου 2009.
(7)
Η παρέκκλιση που προβλέπεται στο άρθρο 7 παράγραφος 4 στοιχείο β) του κανονισμού (ΕΚ) αριθ. 2076/2005 για τις εισαγωγές στην Κοινότητα ιχθυελαίου για το οποίο εκδίδεται πιστοποιητικό σύμφωνα με εθνικούς κανόνες πρέπει επίσης να παραταθεί έως τις 30 Ιουνίου 2009. Επιπλέον, τέτοιου είδους πιστοποιητικά πρέπει να είναι δεόντως συμπληρωμένα και υπογεγραμμένα πριν από τις 30 Απριλίου 2009.
(8)
Πρέπει, επομένως, να τροποποιηθεί αναλόγως ο κανονισμός (ΕΚ) αριθ. 2076/2005.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 7 του κανονισμού (ΕΚ) αριθ. 2076/2005 τροποποιείται ως εξής:
1.
Η παράγραφος 3 αντικαθίσταται από το ακόλουθο κείμενο:
«3. Κατά παρέκκλιση από το παράρτημα III τμήμα VIII κεφάλαιο IV μέρος Β του κανονισμού (ΕΚ) αριθ. 853/2004, οι υπεύθυνοι επιχειρήσεων τροφίμων μπορούν να εξακολουθούν να εισάγουν, έως τις 30 Απριλίου 2009, ιχθυέλαιο από εκμεταλλεύσεις τρίτων χωρών οι οποίες είχαν εγκριθεί για το σκοπό αυτόν πριν από την έναρξη ισχύος του κανονισμού (ΕΚ) αριθ. 1020/2008 της Επιτροπής (7)
2.
Η παράγραφος 4 στοιχείο β) τροποποιείται ως ακολούθως:
i)
η ημερομηνία «31 Οκτωβρίου 2008» αντικαθίσταται από την ημερομηνία «30 Απριλίου 2009»·
ii)
η ημερομηνία «31 Δεκεμβρίου 2008» αντικαθίσταται από την ημερομηνία «30 Ιουνίου 2009».
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17ης Οκτωβρίου 2008.

Labels: 0
3
17
15